Page:Ludus Coventriae (1841).djvu/304

 Aryse, serys, whom seke ȝe? fast have ȝe gon. Is howth ȝour comyng hedyr for me? I stond beforn ȝow here echone, That ȝe may me bothe knowe and se. Rufyne. Jhesus of Naȝareth we seke,  And we myth hym here aspye. Jhesu. I told ȝow now with wordys meke,  Beforn ȝow alle, that it was I.  Judas. Welcome, Jhesu, my mayster dere,   I have the sowth in many a place! I am ful glad I fynd the here,  For I wyst nevyr wher thow wace. Here Judas kyssyth Jhesus, and anoon alle the Jewys come abowth hym, and ley handys on hym, and pullyn as thei were wode, and makyn on hym a gret cry alle at onys; and aftyr this, Petyr seyth,

I drawe my swerd now this sel; Xal I smyte, mayster? fayn wolde I wete!

''And forthwith he smytyth of Malchus here, and he cryeth "Help myn here! myn here!" and Cryst blyssyth it, and tys hol.''

Jhesus. Put thy swerd in the shede fayr and wel, ffor he that smyth with swerd, with swerd xal be smete.

A! Judas, this treson cowntyrfetyd hast thou! And that thou xalt ful sore repent! Thou haddyst be bettyr a ben unborn now, Thi body and sowle thou hast shent!

Gamalyel. Lo, Jhesus! thou mayst not the cace refuse, Bothe treson and eresye in the is fownde;